মহাত্মা গাঁধী বা নেলসন ম্যান্ডেলার মতো কতিপয় মানুষ ছাড়া রাজনীতিকদের কম-বেশি অভিনয় করতেই হয়। তবে, সম্মাননীয় নরেন্দ্র দামোদরদাস মোদী দক্ষ অভিনেতা। অলংকার শাস্ত্র অভিনয়ের চারটি উপাদানের কথা বলে। আঙ্গিক, বাচিক, আহার্য এবং সাত্ত্বিক। আঙ্গিক অভিনয়ে দেহকে ব্যবহার করতে হয়। বাচিকে ব্যবহৃত হয় কণ্ঠ। আহার্য মানে— পোশাক, অঙ্গরচনা, মঞ্চ, আলো প্রভৃতি। সাত্ত্বিক অভিনয়ে হৃদয়কে সংযুক্ত করতে হয়। সম্মাননীয় মোদীজি অভিনয়ের প্রথম তিনটি উপাদান দক্ষভাবে ব্যবহার করতে জানেন। আঙ্গিকে তাঁর জুড়ি মেলা ভার। বাচিকে তিনি ভরতমুনিকে চমকে দিতে পারেন। আহার্যে তিনি লা-জবাব।